በወቅቱ የተፈጠረውን ችግር በተመለከተ የአማራ ቴለቪዥን የአገር አቀፍ ትምህርትና የፈተናዎች ድርጅት የሕዝብ ግንኙነት ባለሙያን በስልክ ጠይቆ ነበር፡፡ በባለሙያው ችግሩ መፈጠሩን አምነው የተከሰቱት ጥቃቅን ስህተቶች በመሆናቸው፣ በቀላሉ ተስተካክለው ይታረማሉ በማለት ችግሩን አድበስብሰው አልፈዋል፡፡ በአጠቃላይ በ2008 ዓ.ም. እና በ2009 ዓ.ም. ለተፈጠሩት ግዙፍ ስህተቶች በይፋ ይቅርታ የጠየቀም ሆነ ኃላፊነት የወሰደ አካል የለም፡፡ ይህም በሚኒስቴር መሥሪያ ቤቱ ውስጥ ተጠያቂ አልባ የሆነ አሠራር ምን ያህል የተንሰራፋና ሥር የሰደደ ችግር መሆኑን ማሳያ ነው፡፡ በመሆኑም በዚህ መንገድ በአገር ሀብትና በተማሪዎች፣ በመምህራንና በወላጆች ሥነ ልቦና ላይ በአጠቃላይ በትምህርት ሥርዓቱ ላይ እደፈለጉ ስህተት እየሠሩ ያለ ተጠያቂነት እስከ መቼ ይቀጥላሉ? የሚለው ጥያቄ የሚመለከተውን አካል ምላሽ ይሻል፡፡
